<classify> Mholanzi huyo amepoteza kazi saa chache baada ya timu hiyo kufungwa mabao 3-0 na Uganda, The Cranes juzi katika mechi ya kuwania kufuzu kwa fainali za Kombe la Afrika kwa Wachezaji wa Ligi za Ndani CHAN.Katika mechi hiyo ya kwanza ya kuwania kufuzu kwa fainali hizo za mwakani nchini Rwanda, Stars ilipoteza kwa kipigo hicho kwenye Uwanja wa Amaan, Zanzibar mbele ya Kamati ya Utendaji ya Shirikisho la Soka Tanzania TFF ambayo ilikuwa na kikao chake cha kawaida saa chache kabla ya mechi hiyo iliyochezwa usiku.Saa chache baada ya mechi, TFF ilitoa taarifa ikieleza kuhusu kikao hicho na kwamba imeamua kusitisha ajira ya Mholanzi huyo aliyepewa mkataba wa miaka miwili kuanzia Aprili mwaka jana.Kamati ya Utendaji ya Shirikisho la Mpira wa Miguu Tanzania TFF katika kikao chake cha leo jana pamoja na mambo mengine ilipitia mwenendo wa timu ya Taifa Taifa Stars ikiwa ni pamoja na kuhudhuria mchezo kati ya Tanzania na Uganda, kama sehemu ya tathmini ya mwenendo wa timu.Kamati ya Utendaji kwa kauli moja imeamua yafuatayo; ajira ya Kocha Mkuu Mart Nooij inasitishwa mara moja kuanzia tarehe 21 Juni, 2015, ilieleza taarifa hiyo na kuongeza kuwa benchi lote la Ufundi la Taifa Stars limevunjwa kuanzia jana na punde benchi jipya la ufundi la timu ya Taifa litatangazwa.Kabla ya mechi hiyo, baada ya kelele za wadau kuzidi, TFF ilimpa masharti kocha huyo kwa kueleza kuwa mechi dhidi ya Uganda ambayo marudio yatakuwa wiki mbili zijazo jijini Kampala, ilikuwa kipimo chake cha mwisho na akishindwa kuipeleka timu Rwanda 2016, atafukuzwa kazi.Hiyo ilitokana na Stars kupoteza mechi zote tatu za makundi za michuano ya Cosafa nchini Afrika Kusini ambako ilialikwa mwezi uliopita, na kipigo dhidi ya Misri katika kufuzu kwa Afcon 2017, kilifuatia matokeo hayo mabaya.Mechi ya juzi ilikuwa ya tano mfululizo kwa Nooij kupoteza na kufanya acheze mechi 18 tangu aajiriwe na kati ya hizo, ameshinda mechi tatu tu, akitoka sare saba na kupoteza mechi nane.Mholanzi huyo aliyezaliwa Julai 3, 1953 mjini Beverwijk, akiitwa Martinus Ignatius au maarufu kwa jina la Mart Nooij, aliwahi kuwa Mkufunzi wa Chama cha Soka cha Uholanzi, na amewahi kufanya kazi Marekani na Kazakhstan.Alikuwa kocha wa timu ya vijana ya Burkina Faso ya miaka 20 katika Kombe la Dunia mwaka 2003 kabla ya mwaka 2004 kuwa kocha msaidizi wa muda wa FC Volendam ya Uholanzi. Mwaka 2007, aliteuliwa kuwa kocha wa timu ya Taifa ya Msumbiji, na akiwa na timu hiyo ilifuzu kwa fainali za Afcon mwaka 2010 baada ya kuzikosa kwa miaka 12.Baada ya kushindwa kufuzu kwa fainali za Afcon za 2012, Nooij alijiuzulu kazi hiyo Septemba 2011 na nafasi yake kuchukuliwa na Mjerumani Gert Engels.Aprili 19, 2012, aliteuliwa kuwa Kocha Mkuu wa Klabu ya Ligi Kuu ya Afrika Kusini, Santos, lakini akafukuzwa Desemba 18, mwaka huu.Novemba 2013, Nooij aliteuliwa kuwa Kocha Mkuu wa Saint George ya Ethiopia na miezi mitano baadaye, alikubali kuifundisha Tanzania kuanzia Aprili 25, 2014 akichukua nafasi ya Kim Poulsen wa Denmark.Kocha Msaidizi wa Yanga, Charles Boniface Mkwasa anatajwa kuwa mrithi wa muda wa Nooij atakayeiongoza Stars katika mechi ya marudiano nchini Uganda, kabla ya kuteuliwa kwa kocha wa kudumu.  <topic>: michezo 